**Ministru kabineta noteikumu projekta**

**“Nacionālās zinātniskās darbības informācijas sistēmas noteikumi”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts saskaņā ar Zinātniskās darbības likuma 42. panta sesto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Jau ilgstoši informācija par zinātnisko darbību Latvijā ir ļoti izkliedēta: informācija par zinātniskajām institūcijām atrodas zinātnisko iestāžu reģistrā, kuru uztur Izglītības kvalitātes valsts dienests (turpmāk arī – IKVD), kas to kārto papīra un *Excel* datnes veidā, informācija par valstī īstenojamiem zinātnes projektiem nav atrodama vienuviet, jo tā atrodas Centrālās finanšu un līgumu aģentūras, Latvijas Zinātnes padomes (turpmāk arī – LZP), Valsts izglītības attīstības aģentūras (turpmāk arī – VIAA) un zinātnisko institūciju iekšējās datu bāzēs, informācija par zinātniskās darbības rezultātiem ir starptautiskajās publikāciju datu bāzēs, institūciju datu bāzēs, bibliotēkās un dažkārt tā vispār nav sistematizēta, nav apkopotas informācijas par visām zinātniskajās institūcijās akadēmiskajos amatos ievēlētajām personām.  Daļu informācijas par personām, kas ievēlētas vadošā pētnieka un pētnieka amatos augstskolās, kas reizē ir zinātniskās institūcijas, informāciju var iegūt Valsts izglītības informācijas sistēmā (turpmāk – VIIS), tomēr tajā pieejamās informācijas apjoms nav pietiekams, jo satur informāciju tikai par augstākās izglītības iestādēm (izņemot datus par zinātniskajiem asistentiem), tomēr VIIS nav dati par zinātniskajiem institūtiem. Lai varētu kvalitatīvi izpildīt Zinātniskās darbības likuma 26. panta sestajā daļā noteikto, ka personu akadēmiskajā amatā var ievēlēt tikai vienā zinātniskajā institūcijā, ir nepieciešamas ziņas par visām zinātniskajām institūcijām un visiem akadēmiskajiem amatiem.  Zinātnisko institūciju starptautiskais novērtējums līdz šim tika sniegts zinātnisko institūciju reģistram reizi sešos gados un tā sagatavošana bija atstāta zinātnisko institūciju rokās, jo tā saturu neregulē neviens normatīvais akts. Līdzšinējā pieredze rāda, ka tika iesniegti pārskati drukātā veidā, un to sagatavošana prasīja institūcijām papildus slogu, jo daļa informācijas jau bija iekļauta zinātnisko institūtu un augstskolu gada pārskatos, kā arī sniegta Izglītības un zinātnes ministrijai, lai aprēķinātu zinātnes bāzes finansējumu.  LZP ekspertu datubāzi uztur LZP, un tā arī tiek kārtota papīra un *Excel* datnes veidā un atrodama LZP mājas lapā. Attīstoties vienotai valsts informācijas sistēmai par zinātnisko darbību, par lietderīgāku tiek uzskatīta šo sistēmu apvienošana vienā.  Viss minētais būtiski apgrūtina informācijas sniegšanas procesu valsts pārvaldes iestādēm, jo zinātniskās institūcijas informāciju par savu darbību sniedz Izglītības un zinātnes ministrijai (turpmāk arī – IZM) (piemēram, informāciju zinātnes bāzes finansējuma aprēķināšanai, pārskatus un citu), IKVD, VIAA, LZP u.c., un ļoti bieži iesniedzamās informācijas apjoms pārklājas, un daļa informācijas tiek iesniegta drukātā veidā (tai skaitā zinātnisko institūtu un augstskolu gada pārskati, kurus saskaņā ar Ministru kabineta 2006. gada 16. maija noteikumu Nr. 397 “Noteikumi par zinātnisko institūciju reģistrā reģistrētā zinātniskā institūta gada publisko pārskatu” 4. punktu iesniedz 15 drukātos eksemplāros), kas būtiski apgrūtina šīs informācijas apstrādi un tālāku izmantošanu.  Ierobežota ir arī drukātā formā esošās zinātnisko institūciju reģistra informācijas publiska pieejamība, kas minēta Zinātniskās darbības likumā (27. panta pirmā daļa), jo, lai iepazītos ar šiem datiem, ir jāiesniedz iesniegums valsts pārvaldes iestādei, kam jāsagatavo uz to atbilde. Tādā veidā tiek radīts nevajadzīgs administratīvais slogs gan zinātniskajām institūcijām, gan iestādēm, bet sabiedrībai nav pieejama informācija par zinātnisko darbību valstī kopumā.  **Ar mērķi izveidot vienotu zinātniskās darbības informācijas uzkrāšanas un apstrādes sistēmu (platformu)**, proti, lai būtu iespējams apkopot vienuviet maksimālu informācijas apjomu par zinātnisko darbību Latvijā, uzlabotu informācijas apmaiņu un pieejamību, tādējādi samazinot arī administratīvo slogu zinātniskajām institūcijām un valsts pārvaldes iestādēm, 2015. gadā ERAF projekta „Vienota nacionālas nozīmes Latvijas akadēmiskā pamattīkla izveide zinātniskās darbības nodrošināšanai” ietvaros tika izveidota pilnībā funkcionāla Nacionālā zinātniskās darbības informācijas sistēmas versija, uz kuras pamata 2016. – 2019. gadā tiek attīstīta informācijas sistēma (turpmāk – sistēma). Tomēr, tā kā līdz šim Zinātniskās darbības likumā Ministru kabinetam nebija deleģējuma izdot noteikumus par sistēmas darbības kārtību, ar normatīvajiem aktiem tikai bija noregulēts zinātnisko institūciju reģistra kārtošana un uzturēšana, LZP ekspertu datu bāzes kārtošana un uzturēšana un zinātnisko institūciju reģistrā reģistrēto zinātnisko institūtu gada publiskais pārskata iesniegšanas kārtība, kas kopumā neatbilst uzstādītajiem mērķiem un tikai daļēji un fragmentāri ļauj apkopot un ievākt informāciju par zinātnisko darbību.  2016. gada 22. decembrī stājās spēkā grozījumi Zinātniskās darbības likumā, kur tika dots deleģējums Ministru kabinetam noteikt kārtību, kādā ziņas sistēmā tiek ievadītas, apstrādātas, aktualizētas, uzkrātas, glabātas, publiskotas, arhivētas un dzēstas, kā rezultātā tika izstrādāts Ministru kabineta noteikumu projekts “Nacionālās zinātniskās darbības informācijas sistēmas noteikumi” (turpmāk – noteikumu projekts). Noteikumu projekts tiesiski sakārtos iesaistīto iestāžu (IZM, IKVD, citu iestāžu, zinātnisko institūciju un zinātnieku) kompetenci sistēmas informācijas apritē – sistēmas datu ievadīšanā, aktualizēšanā, glabāšanā, publiskošanā, noteikti termiņi un nosacījumi datu aktualizēšanai, arhivēšanai un dzēšanai.  Saskaņā ar noteikumu projekta 4. punktu informācijas sistēmas lietotāji ir: 1) Izglītības un zinātnes ministrija un tās padotībā esošās iestādes, kas veic zinātnisko institūciju darbības monitoringu, kārto zinātnisko institūciju reģistru, nodarbojas ar zinātniskās darbības projektu administrēšanu; 2) nozaru ministrijas, kas atbilstoši savam nolikumam un normatīvajiem aktiem pārrauga padotībā esošo zinātnisko institūciju darbību; 3) auditori un pētnieki, kurus konkrētu uzdevumu veikšanai, noslēdzot attiecīgu līgumu, piesaista valsts pārvaldes iestādes; 4) zinātnisko institūciju reģistrā reģistrētās zinātniskās institūcijas un to darbinieki, kas var ievadīt ziņas par savu vai institūcijas zinātnisko darbību; 5) privāto tiesību subjekti, kas varēs iepazīties ar sistēmā publiski pieejamo informāciju vai brīvprātīgi reģistrējoties kā sistēmas lietotāji varēs publicēt pētījumu piedāvājumus; 6) zinātnieki, kuri nav nodarbināti Latvijas zinātniskajās institūcijās varēs publicēt savu pētījumu rezultātus, dodot iespēju ar tiem iepazīties zinātniskajās institūcijās strādājošiem zinātniekiem un tādējādi paverot potenciālu sadarbībai starp zinātniekiem, īpaši no Latvijas emigrējušajiem zinātniekiem un tiem, kas ir aizbraukuši; 7) citas institūcijas, kurām attiecīgās informācijas apstrāde ir noteikta normatīvajos aktos, piemēram, Centrālā statistikas pārvalde, kas apkopo statistiku par zinātni.  Latvijas zinātniskajās institūcijās nenodarbināto zinātnieku iekļaušana informācijas sistēmā ir brīvprātīga, ja zinātnieks šādu vēlmi izteiks sistēmas pārzinim, iesniedzot noteikumu projekta 2. pielikumā minēto dokumentu. Minēto informāciju var izmantot sistēmas lietotāji, lai iepazītos ar zinātnieku, kas savu darbību asociē ar Latvijas zinātnes telpu, darbības rezultātiem, veidotu kopīgus sadarbības projektus vai piedalītos citās ar zinātni saistītās aktivitātēs (konferences, semināri u.c.). Visu Latvijā nestrādājošo zinātnieku iekļaušana sistēmā nav sistēmas izveides mērķis, tam tiesiska un praktiska pamata.  Noteikumu projekts paredz, ka sistēmā tiks nodrošināta zinātnisko institūciju reģistra, zinātniskajās institūcijās akadēmiskajos amatos ievēlēto personu reģistra (saskaņā ar Zinātniskās darbības likuma 26. un 26.1pantu šajā reģistrā iekļauj ziņas par vadošajiem pētniekiem, pētniekiem un zinātniskajiem asistentiem), LZP ekspertu datubāzes, zinātniskās darbības projektu datubāzes, zinātniskās darbības rezultātu datubāzes, zinātnisko institūciju zinātniskās darbības gada pārskatu datubāzes un zinātnisko institūciju darbības starptautisko novērtējumu datubāzes apvienošana un tiks noteikta ievadāmās informācijas uzkrāšanas, aktualizācijas, glabāšanas, publiskošanas, arhivēšanas un dzēšanas kārtība, kas nodrošinās valsts iestādes, zinātniekus un sabiedrību ar aktuālo informāciju. Sistēmā ievadītā, uzkrātā un apstrādātā informācija tiks izmantota valsts funkciju zinātnes politikas jomā īstenošanai un zinātnes veicināšanai, kā arī vērtējot ilgākā laika posmā samazinās iestāžu administratīvo slogu. Arī turpmāk par zinātnisko institūciju reģistru atbildīgs ir IKVD, kas to veikts esošā finansējuma ietvaros. IKVD Zinātniskās darbības likuma 29. panta otrajā daļā ir noteiktas tiesības pārbaudīt reģistram sniegto ziņu un dokumentu atbilstību īstenībai. Tai skaitā, lai realizētu minētās tiesības IKVD var izmantot Nacionālajā zinātniskās darbības informācijas sistēmā pieejamo informāciju.  Lai mazinātu zinātnisko institūciju administratīvo slogu saskaņā ar noteikumu projekta 2.8. apakšpunktu sistēmas pārzinis (Izglītības un zinātnes ministrija) slēgs vienošanās ar citu datubāzu turētājiem (pārziņiem) par informācijas apmaiņu starp sistēmām.  Ministru kabineta noteikumu projekta „Darbības programmas „Izaugsme un nodarbinātība” 1.1.1. specifiskā atbalsta mērķa „Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.5. pasākuma „Atbalsts starptautiskās sadarbības projektiem pētniecībā un inovācijās” pirmās, otrās un trešās projektu iesniegumu atlases kārtas īstenošanas noteikumi” ietvaros indikatīvi 50 000 *euro* apmērā plānots atbalsts Nacionālās zinātniskās darbības informācijas sistēmas (turpmāk – NZDIS) funkcionalitātes paplašināšanai un datu integrācijas risinājumiem ar citām informācijas sistēmām vai datu bāzēm:  1) Kohēzijas politikas fondu vadības informācijas sistēma;  2) Latvijas Zinātnes padomes un VIAA informācijas sistēmas;  3) Patentu valde;  4) Augu aizsardzības dienests;  5) *Scopus* un *Web of Science* datubāzes;  6) 1.2.1.2. pasākuma “Atbalsts tehnoloģiju pārneses sistēmas pilnveidošanai” ietvaros veidoto datu uzkrāšanas sistēma.  Kamēr attiecīgs risinājums nav izstrādāts, datu apmaiņai starp sistēmām var izmantot datu pārnešanu Excel datņu veidā. Izglītības un zinātnes ministrija nodrošinās tehnisko atbalstu šāda risinājuma īstenošanai.  NZDIS funkcionalitātes paplašināšanas rezultātā nodrošinātā informācija sniegs statistisku atbalstu RIS3 monitoringā, t.sk. nodrošinot ar atbilstošu datu apkopojumu progresa ziņojuma izstrādes vajadzībām.  Pasākuma ietvaros, atkarībā no veicamo darbu apjoma un sarežģītības, tiks realizētas šādas darbības: savienojums ar projektu datu bāzēm; ziņu par intelektuālo īpašumu izgūšana no citiem reģistriem; savienojums ar starptautiskajām zinātnisko rakstu datu bāzēm (*Scopus, Web of Science*); Latvijas zinātnisko publikāciju atvērtās piekļuves datubāžu integrācija.  Ja minēto institūciju rīcībā esošās datubāzes nav konfigurējamas automātiskai datu nodošanai, var vienoties arī par turpmāku informācijas apmaiņu *Excel* formātā, šādu apmaiņas mehānismu attiecīgi paredzot līgumā.  Atbilstoši Rīgas Tehniskās universitātes kā vienota nacionālas nozīmes Latvijas akadēmiskā pamattīkla partnera pakalpojuma piedāvājumam un tā izskatīšanai pamattīkla padomē var tikt vērtēta sistēmas integrācija ar Use Science (satur informāciju par lielāko daļu Latvijas zinātnisko institūciju rīcībā esošajām svarīgākajām zinātniskajām iekārtām).  Noteikumu projekta 21. punktā paredzēts, ka Pilsonības un migrācijas lietu pārvalde (turpmāk – PMLP) sistēmai no Iedzīvotāju reģistra sniegs informāciju par personām, kā arī nodrošinās datu monitoringa pakalpojumu (noteikumu projekta II. nodaļa). Monitoringa pakalpojumu sniegšanai tiks izmantots analoģisks tehniskais risinājums tam kādu lieto VIIS. Tiks veikti grozījumi 2009. gada 14. aprīļa starpresoru vienošanās, kas noslēgta starp Izglītības un zinātnes ministriju un PMLP.  Noteikumu projekta 10. punkts nosaka kārtību kādā zinātniskās institūcijas vadītājs vai viņa pilnvarota persona sniedz ziņas sistēmā. Ziņas zinātnisko institūciju reģistrā un zinātniskajās institūcijās akadēmiskajos amatos ievēlēto personu reģistrā ievada saskaņā ar normatīvajiem aktiem par minētajiem reģistriem. Tai skaitā normatīvie akti nosaka ziņu ievades termiņus un kārtību (Zinātniskās darbības likuma 26.1 panta trešā daļa un 29. panta trešā un ceturtā daļa).  Noteikumu projekta 10.2. apakšpunktā noteikts, ka ziņas par zinātniskās darbības rezultātiem un projektiem ievada saskaņā ar normatīvajiem aktiem par attiecīgajām datu bāzēm (Zinātniskās darbības likuma 42. panta trešā un ceturtā daļa). Atbilstoši šo noteikumu projekta 11. punktam šīs ziņas aktualizē trīs reizes gadā. Šāda ziņu iesniegšanas regularitāte nodrošinās aktuālās informācijas pieejamību, kā arī nepalielina administratīvo slogu, jo vienreiz iesniegtās ziņas nebūs jāiesniedz atkārtoti nākamajās iesniegšanas reizēs.  Datu iesniegšanai ir izmantojams tiešsaistes režīms (datu ievade) un automātiskie datu apmaiņas risinājumi, kas dos iespēju zinātniskajām institūcijām, kurām ir savas informācijas sistēmas (piemēram, Latvijas Universitātei, Rīgas Tehniskajai universitātei, Rīgas Stradiņa universitātei u.c.), nodrošināt automātisku datu iesniegšanu. Iespējama arī datu iesniegšana, izmantojot atbilstoši specifikācijai sagatavotas *Excel* datnes.  Noteikumu projekta III. nodaļā noteikta sistēmā ievadītās informācijas uzkrāšanas, glabāšanas, arhivēšanas un dzēšanas kārtība.  Pēc datu ievades sistēmā sabiedrība var iepazīties ar publiski pieejamo informāciju (noteikumu projekta IV. nodaļa).  Noteikumu projekta V. nodaļā minēti noslēguma jautājumi, kas regulē ziņu par zinātniskās darbības projektiem un ziņu par zinātniskās darbības rezultātiem pirmreizēju ievadi sistēmā. Pirmreizēja minēto ziņu ievade sistēmā par laika periodu no 2017. gada 1. janvāra līdz 2017. gada 31. jūlijam paredzēta līdz 31. augustam. Turpmāk ziņas aktualizēs ik pēc četru mēnešu periodiem (saskaņā ar noteikumu 11. punktu). Kā ievades sākuma termiņu nepieciešams noteikt visu 2017. gadu, jo sistēmā ievadītās ziņas par visu 2017. gadu tiks izmantotas statistikas mērķiem, zinātnes bāzes finansējuma aprēķināšanai un pārskata par zinātniskās institūcijas zinātnisko darbību sagatavošanai. Lai zinātniskās institūcijas veiktu datu ievadi Izglītības un zinātnes ministrija ne vēlāk kā līdz 2017. gada 1. jūlijam nodrošinās piekļuvi zinātniskajām institūcijām Nacionālajai zinātniskās darbības informācijas sistēmai un tās testa videi, lai notestētu datu apmaiņas risinājumus starp sistēmām.  Ziņu, kas radušās agrāk par 2017. gada 1. janvāri ievade sistēmā ir brīvprātīga. Zinātniskajām institūcijām un zinātniekiem tiek dota iespēja publiskot savus pētījumu rezultātus, ja viņi to vēlas, bet netiek uzlikts papildus administratīvais slogs, jo ziņu ievade nav obligāta.  Zinātnes, tehnoloģijas attīstības un inovācijas pamatnostādnēs 2014.-2020. gadam uzsvērts, ka „Datu vērtība pieaug, tos nododot atklātībā, kur tie var tikt izmantoti jaunu produktu un pakalpojumu, kā arī inovāciju radīšanā, zinātniskajā un pētnieciskajā darbā. Atvērta, droša un sadarbspējīga publisko datu infrastruktūra ir viens no galvenajiem risinājumiem, lai palielinātu valsts ekonomisko izaugsmi.” Izveidotā sistēma ir solis šajā virzienā. |
| 3. | Projekta izstrādē iesaistītās institūcijas | Izglītības un zinātnes ministrija, Izglītības kvalitātes valsts dienests, Latvijas Zinātnes padome. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zinātniskās institūcijas, zinātnieki, valsts pārvaldes iestādes. |
| 2. | Tiesiskā regulējuma ietekme uz tautsaimniecību un administratīvo slogu | Publiski tiek piedāvāta informācija par zinātnisko darbību Latvijā, tai skaitā zinātniskās darbības rezultātiem, kas ļauj uzņēmējiem ātrāk un ērtāk ar šiem rezultātiem iepazīties, kā arī dod iespēju meklēt zinātniekus un zinātniskās institūcijas, kas nodarbojas ar viņus interesējošu problēmu risināšanu.  Administratīvais slogs valsts iestādēm un zinātniskajām institūcijām tiek samazināts, jo informācijas iesniegšana tiek organizēta elektroniski un vienu reizi vienā vietā, pēc tam ziņojot tikai par izmaiņām. Informācijas iesniedzējam nav tā atkārtoti jānorāda dažādām iestādēm.  Zinātnisko institūciju administratīvais slogs samazināsies arī pēc sistēmas saslēgšanas ar citām informācijas, jo sistēmā atkārtoti nebūs jāievada dati, kuru būs saņemti no šīm sistēmām. Automātiska datu apmaiņas risinājuma izstrāde nav obligāta, jo datu nodošanai var izmantot dažādus formātus, piemēram, datu ievadi no Excel datnēm, kuru sagatavošanas izmaksas ir pielīdzināmas Excel datņu sagatavošanas izmaksām, ko veic zinātniskās institūcijas iesniedzot dokumentus zinātnes bāzes finansējuma saņemšanai. |
| 3. | Administratīvo izmaksu monetārs novērtējums | Administratīvās izmaksas paliek praktiski nemainīgas salīdzinot ar esošajām administratīvajām izmaksām informācijas sagatavošanai.  Nākamajos gados pēc sistēmas ieviešanas ir paredzams administratīvo izmaksu samazinājums, jo mehānismi automātiskai datu apmaiņai jau būs izveidoti.  PMLP administratīvās izmaksas neveidosies, jo tiks izmantots analoģisks risinājums kā tie lietots VIIS personas datu monitoringa pasākumu sniegšanai. Tiks attiecīgi grozīta starp Izglītības un zinātnes ministriju un PMLP noslēgtā starpresoru vienošanās. |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | 1) Zinātniskās darbības likuma pārejas noteikumu 24. punkts nosaka, ka Ministru kabinetam līdz 2017.gada 28. februārim jāizdod Ministru kabineta noteikumus, kas noteiks zinātnes nozares un apakšnozares;  2) Zinātniskās darbības likuma pārejas noteikumu 25. punkts nosaka, ka Ministru kabinetam līdz 2017.gada 30.jūnijam jāizdod Ministru kabineta noteikumus par pārskatu par zinātniskās institūcijas zinātnisko darbību, kas noteiks pārskatā iekļaujamo ziņu apjomu, iesniegšanas, izmantošanas un publiskošanas kārtību;  3) Zinātniskās darbības likuma pārejas noteikumu 26. punkts nosaka, ka Ministru kabinetam līdz 2017. gada 31. decembrim jāizdod Ministru kabineta noteikumus par zinātnisko institūciju starptautisko novērtējumu, kas noteiks kārtību, kādā Izglītības un zinātnes ministrija reizi sešos gados organizē zinātnisko institūciju darbības starptautisko novērtējumu. |
| 2. | Atbildīgā institūcija | Izglītības un zinātnes ministrija |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts saskaņošanas laikā tiks publicēts Izglītības un zinātnes ministrijas mājas lapā. |
| 2. | Sabiedrības līdzdalība projekta izstrādē | Projekts šo jomu neskar |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Zinātniskās institūcijas, Izglītības un zinātnes ministrija, Izglītības kvalitātes valsts dienests un citas IZM padotībā esošās iestādes, citas ministrijas un to padotībā esošās iestādes, Latvijas Zinātnes padome, zinātnieki. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

*Anotācijas III. un V. sadaļa – Projekts šīs jomas neskar.*

Izglītības un zinātnes ministrs Kārlis Šadurskis

Vīza:

Valsts sekretāra vietniece –

Augstākās izglītības, zinātnes un

inovāciju departamenta direktore,

valsts sekretāra pienākumu izpildītāja Agrita Kiopa

30.05.2017.

16:05:19

2488

K. Veldre, 67047857

[kaspars.veldre@izm.gov.lv](mailto:kaspars.veldre@izm.gov.lv)

N. Mazure, 67047940

[nadezda.mazure@izm.gov.lv](mailto:nadezda.mazure@izm.gov.lv)